(জিটিনিউজ টোয়েন্টিফোর ডটকম) ৯ জুলাই শনিবার রাতে জেলার বকশিগঞ্জ উপজেলার নঈমমিয়ার বাজার  এলাকায় বাঁশ ভর্তি ট্রাকের পিছনে মোটর সাইকেলের ধাক্কায় এক মেডিক্যাল রিপ্রেজেনটিভ গুরুতর আহত হলে ময়মনসিংহ মেডিক্যাল কলেজ হাসপাতালে নেয়ার পথে তার মৃত্যু হয় ।      পুলিশ এবং পারিবারিক সূত্রে জানা যায় , গেলাক্সি পাবলিকেশন লিঃ এর মেডিক্যাল রিপ্রেজেনটিভ শফিকুল ইসলাম (৪০) দেওয়ানগঞ্জের সানন্দবাড়ি থেকে তার কাজ শেষে বকশিগঞ্জ ফেরার পথে উপজেলার নঈমমিয়ার বাজার সংলগ্ন ডাকপাড়া সাজেদা হক রেজিঃ প্রাথমিক বিদ্যালয়ের সামনে ৯ জুলাই শনিবার রাত সাড়ে আটটায় বাঁশ ভর্তি ট্রাকের পিছনে মোটর সাইকেল ধাক্কা দিলে বাঁশ তার বুকের  মাঝে ঢুকে সোজা পিছন দিয়ে বের হয় । এ অবস্থায় তাকে প্রথমে বকশিগঞ্জ হাসপাতালে আনা হলে কতব্যরত ডাক্তার ময়মনসিংহ মেডিক্যাল কলেজ হাসপাতালে রেফার্ড করে ।      পরে তাকে ময়মনসিংহ নেয়ার পথে বকশিগঞ্জের টিকরকান্দি এলাকায় তার মৃত্যু হয় । নিহতের বাড়ি বগুড়া জেলার মালতিপাড়া পাইকপাড়া গ্রামে। সে তার বড় বোনের বাড়ি থেকে চাকরি করতো বলে জানা যায় ।      বকশিগঞ্জ থানা পুলিশ শফিকুল ইসলামের লাশ ময়নাতদন্তের জন্য ১০ জুলাই রোববার জামালপুর মর্গে প্রেরণ করেছে। এ ব্যাপারে নিহতের বড় বোন ফাতেমা বেগম বাদী হয়ে  বকশিগঞ্জ থানায় মামলা দায়ের করেছে । এ ঘটনায় পুলিশ ট্রাকটি (ঢাকা মেট্রো-ট-১৪-২৩৬৮) আটক করেছে ।        জিটিনিউজ টোয়েন্টিফোর ডটকম/2738